Lyk in kattebak gekry ná rooftogFoto: SAPD ŉ Rooftog Woensdagmiddag in Uitenhage in die Oos-Kaap het tot ŉ skietgeveg tussen die rowers en die polisie gelei. ŉ Groep gewapende mans het omstreeks 15:30 in ŉ supermark in Caledonstraat ingestorm. Werknemers en klante is met vuurwapens aangehou terwyl geld uit die kasregisters gesteel is. Die verdagtes het in ŉ grys Toyota Corolla van die toneel gevlug. Omstanders het ŉ polisievoertuig wat in die omgewing was van die voorval verwittig Polisiebeamptes het die rowers se motor agternagesit. Die verdagtes het op die polisie losgebrand terwyl hul motor tot ŉ stilstand gekom en van hulle uit die motor gespring het. Nog beamptes van verskillende polisie-eenhede het op die toneel gereageer. Drie verdagtes is in hegtenis geneem. Een van die verdagtes is tydens die skietgeveg gewond en is na ŉ hospitaal geneem vir behandeling. Daar is ook op twee vuurwapens beslag gelê. Polisiebeamptes het na die inhegtenisnemings die motor deursoek waarna daar op ŉ liggaam van ŉ man in die kattebak afgekom is. In die stadium is dit nog nie duidelik of die oorledene dalk gekaap en vermoor is en of hy by die rooftog betrokke was nie. Die drie verdagtes, tussen 24 en 36 jaar oud, sal binnekort in die Uitenhage-landdroshof verskyn op aanklagte van sakeroof en poging tot moord. ŉ Geregtelike doodsondersoek sal deur die onafhanklike polisie-ondersoekdirektoraat gedoen word.